## Odluka o načinu i uvjetima sklapanja ugovora o školovanju vojnih stipendista

### NN 45/2008 (18.4.2008.), Odluka o načinu i uvjetima sklapanja ugovora o školovanju vojnih stipendista

# MINISTARSTVO OBRANE

**1529**

Na temelju članka 10. stavka 3. Zakona o obrani (»Narodne novine« broj: 33/02.,
58/02 i 76/07) i članka 183. stavka 4. Zakona o službi u Oružanim snagama
Republike Hrvatske (»Narodne novine« broj 33/02, 58/02, 175/03, 136/04 i 76/07),
donosim

## ODLUKU

### O NAČINU I UVJETIMA SKLAPANJA UGOVORA O ŠKOLOVANJU VOJNIH STIPENDISTA

I.

Ovom Odlukom utvrđuju se način i uvjeti sklapanja ugovora o školovanju vojnih
stipendista i aktivnosti u svezi civilno-vojnog školovanja i stipendiranja
studenata na preddiplomskim i diplomskim studijima fakulteta sveučilišta,
veleučilišta i visokih škola u Republici Hrvatskoj radi popune Oružanih snaga
Republike Hrvatske.

II.

Na temelju utvrđenih potreba Ministarstvo obrane za svaku akademsku godinu
raspisuje natječaj za dodjelu stipendija vojnim stipendistima – kadetima i
vojnim stipendistima viših godina preddiplomskih i diplomskih studija.
Natječaj se objavljuje u sredstvima javnog priopćavanja.

III.

Temeljni uvjeti za odabir kandidata i zaključenje ugovora o stipendiranju su
Zakonom o službi u Oružanim snagama Republike Hrvatske propisani uvjeti za
prijam u djelatnu vojnu službu.
Prioritet za odabir kandidata za dodjelu stipendija utvrđuje se na temelju
mišljenja stručnog povjerenstva čije članove imenuje ravnatelj Uprave za ljudske
resurse.
S odabranim kandidatima zaključuje se ugovor o stipendiranju kojim se utvrđuju
međusobna prava i obveze Ministarstva obrane i vojnog stipendista.

IV.

Stipendije se dodjeljuju vojnim stipendistima – kadetima od prve godine studija
do završetka studija, a vojnim stipendistima viših godina preddiplomskih i
diplomskih studija od druge godine studija do završetka studija, po posebnoj
Odluci za svaku akademsku godinu.
Stipendije se isplaćuju vojnim stipendistima – kadetima i vojnim stipendistima
viših godina preddiplomskih i diplomskih studija dok imaju status redovnog
studenta.

V.

Stipendije za vojne stipendiste – kadete utvrđuju se u sljedećim iznosima:
1. godina studija – 800,00 kuna,
2. godina studija – 1.000,00 kuna,
3. godina studija – 1.200,00 kuna,
4. godina studija – 1.400,00 kuna,
5. godina studija – 1.600,00 kuna.

VI.

Stipendije za vojne stipendiste viših godina preddiplomskih i diplomskih studija
utvrđuju se u sljedećim iznosima:
2. godina studija – 1.200,00 kuna,
3. godina studija – 1.300,00 kuna,
4. godina studija – 1.400,00 kuna,
5. godina studija – 1.500,00 kuna,
6. godina studija – 1.600,00 kuna.

VII.

Na dan stupanja na snagu ove Odluke prestaje važiti Odluka o načinu i uvjetima
sklapanja ugovora o školovanju vojnih stipendista (»Narodne novine« broj 81/03,
38/04 i Klasa: 023-03/05-03/1, Urbroj: 512-01-05-412 od 21. lipnja 2005.).

VIII.

Ova Odluka stupa na snagu osmog dana od dana objave u »Narodnim novinama«.

Klasa: 023-03/08-03/1
Urbroj: 512-01-08-245
Zagreb, 10. travnja 2008.

Ministar
**Branko Vukelić**, v. r.

Odluka, NN 45/2008-1529
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)